*****

ΚΑΝΟΝΙΣΜΟΣ (ΕΟΚ) αριθ. 2380/89 ΤΗΣ ΕΠΙΤΡΟΠΗΣ

της 2ας Αυγούστου 1989

περί καθορισμού των διατάξεων εφαρμογής του άρθρου 5 παράγραφος 2 του κανονισμού (ΕΟΚ) αριθ. 1697/79 του Συμβουλίου περί της εκ των υστέρων εισπράξεως εισαγωγικών ή εξαγωγικών δασμών που δεν κατέστησαν απαιτητοί από το φορολογούμενο, για εμπορεύματα που διασαφήθηκαν σε τελωνειακό καθεστώς συνεπαγόμενο την υποχρέωση καταβολής τέτοιων δασμών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1697/79 του Συμβουλίου της 24ης Ιουλίου 1979 περί της εκ των υστέρων εισπράξεως εισαγωγικών ή εξαγωγικών δασμών που δεν κατέστησαν απαιτητοί από το φορολογούμενο, για εμπορεύματα που διασαφήθηκαν σε τελωνειακό καθεστώς συνεπαγόμενο την υποχρέωση καταβολής τέτοιων δασμών (1), και ιδίως το άρθρο 10 παράγραφος 2,

Εκτιμώντας:

ότι ο κανονισμός (ΕΟΚ) αριθ. 1573/80 της Επιτροπής (2), όπως τροποποιήθηκε από τον κανονισμό (ΕΟΚ) αριθ. 946/83 (3), καθορίζει τις διατάξεις εφαρμογής του άρθρου 5 παράγραφος 2 του κανονισμού (ΕΟΚ) αριθ. 1697/79· ότι αυτές οι διατάξεις εφαρμογής συνίστανται κυρίως σε διαδικαστικούς κανόνες που προσδιορίζουν τις περιπτώσεις στις οποίες οι αρμόδιες αρχές των κρατών μελών μπορούν να αποφασίζουν οι ίδιες αν πρέπει ή όχι να προβούν σε εκ των υστέρων είσπραξη, και τις περιπτώσεις στις οποίες η απόφαση αυτή πρέπει να ληφθεί από την Επιτροπή· ότι απαιτείται πάντοτε απόφαση της Επιτροπής όταν το ποσό των εν λόγω δασμών είναι ίσο ή μεγαλύτερο από 2 000 Ecu·

ότι από την εμπειρία αποδείχθηκε ότι, σε ορισμένες περιπτώσεις στις οποίες παραχωρείται προτιμησιακή δασμολογική μεταχείριση μολονότι τα όρια μέσα στα οποία η μεταχείριση αυτή μπορεί να χορηγηθεί έχουν ήδη συμπληρωθεί, το ότι οι αρμόδιες αρχές δεν απαίτησαν από το φορολογούμενο το σύνολο ή μέρος του ποσού των εισαγωγικών δασμών που οφείλοντο νομίμως για εμπόρευμα αποτελεί πάντοτε λάθος από μέρους τους, το οποίο δεν ήταν λογικά δυνατόν να ανακαλύψει ο εν λόγω φορολογούμενος·

ότι στις περιπτώσεις αυτές, η αρμοδιότητα για τη λήψη απόφασης σύμφωνα με το άρθρο 5 παράγραφος 2 του κανονισμού (ΕΟΚ) αριθ. 1697/79 μπορεί να μεταβιβαστεί στις αρμόδιες αρχές των κρατών μελών·

ότι αν η Επιτροπή έχει εκδώσει απόφαση με την οποία διαπιστώνεται ότι εφαρμόζεται το άρθρο 5 παράγραφος 2 του εν λόγω κανονισμού και εφόσον πρόκειται για εξαιρετικά νομικά ή πραγματικά περιστατικά που ενδέχεται να παρουσιαστούν εκ νέου, είναι σκόπιμο να προβλεφθεί η δυνατότητα να εξουσιοδοτούνται, με την ίδια απόφαση, ένα ή περισσότερα κράτη μέλη να μην εισπράττουν το ποσό των εν λόγω δασμών σε παρόμοιες περιπτώσεις, χωρίς να παραπέμψουν τις περιπτώσεις αυτές στην Επιτροπή·

ότι πρέπει να προσαρμοστεί η διαδικασία έκδοσης απόφασης της Επιτροπής με εκείνη που προβλέπεται στον κανονισμό (ΕΟΚ) αριθ. 3799/86 της Επιτροπής της 12ης Δεκεμβρίου 1986 που καθορίζει τις διατάξεις εφαρμογής των άρθρων 4α, 6α, 11α και 13 του κανονισμού (ΕΟΚ) αριθ. 1430/79 του Συμβουλίου περί της επιστροφής ως αχρεωστήτως εισπραχθέντων ή της διαγραφής χρέους εισαγωγικών ή εξαγωγικών δασμών (4)·

ότι είναι επιθυμητό, για λόγους σαφήνειας, να περιληφθεί σε νέο κανονισμό της Επιτροπής το σύνολο των διατάξεων που πρόκειται να ισχύουν στο μέλλον για την πρακτική εφαρμογή του κανονισμού (ΕΟΚ) αριθ. 1697/79 και, ως εκ τούτου, να καταργηθεί ο κανονισμός (ΕΟΚ) αριθ. 1573/80·

ότι πρέπει να περιοριστεί η περίοδος ισχύος του παρόντος κανονισμού σε δύο έτη, προκειμένου να εξεταστεί αυτός υπό το φως της κτηθείσης πείρας·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακών Ατελειών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός καθορίζει τις διατάξεις εφαρμογής του άρθρου 5 παράγραφος 2 του κανονισμού (ΕΟΚ) αριθ. 1697/79, ο οποίος στο εξής καλείται «βασικός κανονισμός».

Άρθρο 2

Η αρμόδια αρχή του κράτους μέλους όπου πραγματοποιήθηκε ή διαπιστώθηκε το λάθος εξαιτίας του οποίου έχουν εισπραχθεί ελλιπείς δασμοί αποφασίζει η ιδια να μην προβεί στην εκ των υστέρων είσπραξη των μη εισπραχθέντων δασμών:

α) στις περιπτώσεις που εφαμόζεται προτιμησιακό δασμολογικό καθεστώς στα πλαίσια δασμολογικής ποσόστωσης ή κατανεμημένης δασμολογικής οροφής, όταν τα προβλεπόμενα όρια για την εν λόγω ποσόστωση ή οροφή είχαν καλυφθεί, κατά το χρόνο αποδοχής της διασάφησης, χωρίς το γεγονός τούτο να έχει αποτελέσει αντικείμενο δημοσίευσης, πριν από τη θέση σε κυκλοφορία των εν λόγω εμπορευμάτων, στην Επίσημη Εφημερίδα των Ευρωπαϊκών Κοινοτήτων ή σε ανάλογο πληφο

φοριακό δελτίο στο ενδιαφερόμενο κράτος μέλος, όταν η ανωτέρω δημοσίευση στην Επίσημη Εφημερίδα των Ευρωπαϊκών Κοινοτήτων δεν έχει τηρήσει όλες τις διατάξεις που προβλέπονται από την ισχύουσα νομοθεσία όσον αφορά την τελωνειακή διασάφηση·

β) στις περιπτώσεις που η αρμόδια αρχή κρίνει ότι όλες οι προβλεπόμενες στο άρθρο 5 παράγραφος 2 του βασικού κανονισμού προϋποθέσεις έχουν πληρωθεί και εφόσον το μη εισπραχθέν ποσόν από ένα φορέα εξαιτίας του ίδιου λάθους και σε σχέση, κατά περίπτωση, με εισαγωγικές ή εξαγωγικές εργασίες, είναι κατώτερο των 2 000 Ecu·

γ) στις περιπτώσεις που το κράτος μέλος στο οποίο υπάγεται η εν λόγω αρχή έχει λάβει σχετική εξουσιοδότηση σύμφωνα με το άρθρο 8.

Άρθρο 3

1. Τα κράτη μέλη ανακοινώνουν στην Επιτροπή τον κατάλογο των περιπτώσεων, καθώς και σύντομη περίληψη για καθεμία, στις οποίες εφαρμόζονται οι διατάξεις του άρθρου 2 στοιχεία α), β), ή γ).

2. Η ανακοίνωση που αναφέρεται στην παράγραφο 1 πραγματοποιείται στη διάρκεια του πρώτου και του τρίτου τριμήνου κάθε έτους για το σύνολο των περιπτώσεων για τις οποίες έχει εκδοθεί απόφαση μη είσπραξης κατά το προηγούμενο εξάμηνο.

3. Η Επιτροπή ανακοινώνει τους καταλόγους στα κράτη μέλη.

4. Οι κατάλογοι εξετάζονται περιοδικά στο πλαίσιο της Επιτροπής Τελωνειακών Ατελειών.

Άρθρο 4

Με εξαίρεση τις περιπτώσεις που προβλέπονται στο άρθρο 2, όταν η αρμόδια αρχή του κράτους μέλους όπου έχει γίνει το λάθος, είτε κρίνει ότι πληρούνται οι όροι του άρθρου 5 παράγραφος 2 του βασικού κανονισμού, είτε αμφιβάλλει ως προς την ακριβή σημασία των κριτηρίων της εν λόγω διάταξης έναντι της συγκεκριμένης περιπτώσεως, η εν λόγω αρχή διαβιβάζει την περίπτωση στην Επιτροπή προκειμένου να ρυθμιστεί σύμφωνα με τη διαδικασία που προβλέπεται στα άρθρα 5, 6 και 7. Ο φάκελος που απευθύνεται στην Επιτροπή πρέπει να περιέχει όλα τα αναγκαία στοιχεία για την πλήρη εξέταση της συγκεκριμένης περίπτωσης. Η Επιτροπή ενημερώνει αμέσως το ενδιαφερόμενο κράτος μέλος για την παραλαβή του φακέλου.

Όταν διαπιστώνεται ότι τα στοιχεία που παρέχονται από το κράτος μέλος, είναι ανεπαρκή για να είναι δυνατόν να ληφθεί απόφαση έχοντας πλήρη γνώση της κατάστασης, η Επιτροπή μπορεί να ζητήσει την προσκόμιση συμπληρωματικών στοιχείων.

Άρθρο 5

Σε προθεσμία 15 ημερών από την ημερομηνία παραλαβής του φακέλου που αναφέρεται στο άρθρο 4 πρώτο εδάφιο, η Επιτροπή διαβιβάζει αντίγραφο αυτού στα κράτη μέλη.

Η εξέταση του εν λόγω φακέλου εγγράφεται το συντομότερο δυνατό στην ημερήσια διάταξη μιας συνεδρίασης της Επιτροπής Τελωνειακών Ατελειών.

Άρθρο 6

Μετά από διαβουλεύσεις με ομάδα εμπειρογνωμόνων αποτελούμενη από αντιπροσώπους όλων των κρατών μελών που συνέρχονται στο πλαίσιο της Επιτροπής Τελωνειακών Ατελειών για να εξετάσουν τη συγκεκριμένη περίπτωση, η Επιτροπή αποφασίζει είτε ότι η περίπτωση που εξετάσθηκε δικαιολογεί τη μη είσπραξη των εν λόγω δασμών, είτε ότι δεν τη διακαιολογεί.

Η απόφαση αυτή πρέπει να ληφθεί σε προθεσμία έξι μηνών από την ημερομηνία παραλαβής από την Επιτροπή του φακέλου που αναφέρεται στο άρθρο 4 πρώτο εδάφιο. Όταν η Επιτροπή υποχρεώνεται να ζητήσει από το κράτος μέλος συμπληρωματικά στοιχεία για να μπορέσει να αποφασίσει, η προθεσμία των έξι μηνών παρατείνεται για το διάστημα που έχει μεσολαβήσει από την ημερομηνία αποστολής από την Επιτροπή της αίτησης συμπληρωματικών στοιχείων μέχρι την ημερομηνία παραλαβής των εν λόγω στοιχείων από την Επιτροπή.

Άρθρο 7

Η απόφαση που αναφέρεται στο άρθρο 6 κοινοποιείται στο ενδιαφερόμενο κράτος μέλος το συντομότερο δυνατό και, οπωσδήποτε, σε 30 ημέρες από την ημερομηνία λήξης της προθεσμίας που αναφέρεται στο άρθρο 6.

Αντίγραφο της απόφασης αυτής αποστέλλεται στα υπόλοιπα κράτη μέλη.

Άρθρο 8

Όταν η απόφαση που αναφέρεται στο άρθρο 6 ορίζει ότι η περίπτωση που έχει εξεταστεί επιτρέπει τη μη είσπραξη των εν λόγω δασμών, η Επιτροπή μπορεί, υπό τους όρους που καθορίζει αυτή, να εξουσιοδοτήσει ένα ή περισσότερα κράτη μέλη να μην εισπράττουν τους δασμούς σε περιπτώσεις στις οποίες παρουσιάζονται παρόμοια νομικά και πραγματικά περιστατικά.

Στην περίπτωση αυτή, η αναφερόμενη στο άρθρο 6 απόφαση κοινοποιείται επίσης σε κάθε εξουσιοδοτημένο κράτος μέλος.

Άρθρο 9

Αν η Επιτροπή δεν έχει λάβει απόφαση μέσα στην προθεσμία που προβλέπεται στο άρθρο 6 ή δεν έχει κοινοποιήσει καμία απόφαση στο ενδιαφερόμενο κράτος μέλος μέσα στην προθεσμία που προβλέπεται στο άρθρο 7, οι αρμόδιες αρχές του εν λόγω κράτους μέλους αποφασίζουν οι ίδιες αν πρέπει να προβούν στην είσπραξη των εν λόγω δασμών.

Άρθρο 10

Ο κανονισμός (ΕΟΚ) αριθ. 1573/80 καταργείται.

Άρθρο 11

Ο παρών κανονισμός αρχίζει να ισχύει την πρώτη ημέρα το μηνός που ακολουθεί το μήνα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Θα παύσει να εφαρμόζεται δύο χρόνια μετά την έναρξη ισχύος του. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Αυγούστου 1989.

Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 197 της 3. 8. 1979, σ. 1.

(2) ΕΕ αριθ. L 161 της 26. 6. 1980, σ. 1.

(3) ΕΕ αριθ. L 104 της 22. 4. 1983, σ. 15.

(4) ΕΕ αριθ. L 352 της 13. 12. 1986, σ. 19.